b"\n_START_ARTICLE_\nJohann Christoph Vogel\n_START_PARAGRAPH_\nJohann Christoph Vogel (18. maaliskuuta 1756 N\xc3\xbcrnberg \xe2\x80\x93 kes\xc3\xa4kuu 1788 Pariisi) oli saksalaissyntyinen, Ranskassa ty\xc3\xb6skennellyt s\xc3\xa4velt\xc3\xa4j\xc3\xa4._NEWLINE_Vogel syntyi viulun- ja luutunrakentajasukuun, jonka historia on j\xc3\xa4ljitett\xc3\xa4viss\xc3\xa4 1500-luvun alkuun. H\xc3\xa4n opiskeli s\xc3\xa4vellyst\xc3\xa4 Regensburgissa Josef Riepelin johdolla. H\xc3\xa4n sai Pariisissa useita paikkoja k\xc3\xa4yr\xc3\xa4torvensoittajana, mutta tuli pian tunnetuksi orkesterimusiikin ja oratorioiden s\xc3\xa4velt\xc3\xa4j\xc3\xa4n\xc3\xa4. H\xc3\xa4n ihannoi varhain Christoph Willibald Gluckia, joka my\xc3\xb6hemmin \xe2\x80\x93 Vogelin ensimm\xc3\xa4isen oopperan (La toison d'or, 1786) kantaesityksen j\xc3\xa4lkeen \xe2\x80\x93 my\xc3\xb6s onnitteli Vogelia ja kuvasi t\xc3\xa4t\xc3\xa4 luonnonlahjakkuudeksi. Vogelin menestyksekk\xc3\xa4in teos oli kuitenkin ooppera D\xc3\xa9mophon (1788, libretto: Pietro Metastasio), jonka suosiota h\xc3\xa4n ei itse ehtinyt todistaa._NEWLINE_Jo ennen Vogelin ensimm\xc3\xa4isen oopperan kantaesitt\xc3\xa4mist\xc3\xa4 h\xc3\xa4nen t\xc3\xb6it\xc3\xa4\xc3\xa4n oli esitetty Concert Spirituel -tapahtumissa. Esitt\xc3\xa4m\xc3\xa4ss\xc3\xa4 niit\xc3\xa4 olivat suositut muusikot, kuten huilisti Antoine Hugot, fagotisti \xc3\x89tienne Ozi, k\xc3\xa4yr\xc3\xa4torvensoittaja Jean Lebrun ja klarinetisti Mich\xc3\xa8l Yost. Vogel teki Mich\xc3\xa8l Yostin kanssa my\xc3\xb6s yhteisty\xc3\xb6t\xc3\xa4 orkestroimalla teoksia, joihin Yost oli ensin laatinut soolo-osuudet. _NEWLINE_Vogelin kuolema liittyi h\xc3\xa4nen alkoholiriippuvuuteensa. H\xc3\xa4nen D\xc3\xa9mophon-oopperansa esitt\xc3\xa4mist\xc3\xa4 jatkettiin vuoteen 1820 saakka, mutta s\xc3\xa4velt\xc3\xa4j\xc3\xa4lle suunniteltu monumentti ei toteutunut."